Jurij Pahernik kom nær allslaus til Íslands frá heimalandi sínu Slóveníu fyrir tveimur árum en hefur nú stofnað eigin fyrirtæki . Hann þjálfar einnig nýtt sundknattleikslið KR og segir Ísland tilvalið fyrir íþróttina . Jurij þjálfar nýtt sundknattleikslið KR í Laugardalslauginni þrisvar í viku , þriðjudags - , fimmtudags - og sunnudagskvöld . Frítt er að æfa og engin krafa um sundreynslu . Fréttablaðið / Sigtryggur Ari Auglýsing Jurij er 38 ára gamall , einstæður og barnlaus , og flutti til Íslands fyrir tveimur árum . Blaðamaður spyr hvort það sé rétt að hann hafi aðeins átt 100 evrur þegar hann lenti á Keflavíkurflugvelli . „ 120 , “ segir Jurij og glottir . „ En ég þurfti að borga 22 í skutluna . “ Vinkona Jurij , Sandra að nafni , hafði flutt hingað á undan og talaði vel um staðinn . „ Ég þurfti eitthvað nýtt í lífinu og norðlægar slóðir heilluðu mig , “ segir Jurij en það var líka annað sem kom til . „ Þið Íslendingar áttið ykkur kannski ekki á því en búsáhaldabyltingin eftir bankahrunið 2008 vakti athygli í Evrópu , og þar með talið Slóveníu . Þið ættuð að vera stolt af þessu . “ Í Slóveníu stýrði Jurij góðgerðarsamtökum sem studdu fólk sem hafði lent í skuldum eða sektum . Aðstoðaði hann það við að semja og vinna af sér skuldirnar með samfélagsþjónustu . Eins og annars staðar hafði bankahrunið áhrif í Slóveníu , en Jurij segir að andlega hliðin hafi skipt meira máli en sú fjárhagslega . Slóvenía er lítið land en eitt það ríkasta í Austur-Evrópu . Uppgangurinn þar tafðist á árunum eftir hrun . Þrjú lið eru nú starfandi í landinu og Jurij vonast eftir að koma landsliðið á laggirnar . Fréttablaðið / Sigtryggur Ari Þúsundþjalasmiður Jurij er ánægður með lífið á Íslandi og hyggst setjast hér að til frambúðar . Hann hefur þegar ákveðið að festa kaup á íbúð í byrjun næsta árs og hefur náð ágætis tökum á tungumálinu . Þúsundþjalasmiður er eitt af orðunum sem hann hefur lært , og það er það sem hann er . „ Mér líður mjög vel hérna . Ég veit að ég hef viljann og hæfnina til að skapa verðmæti og bjóða Íslendingum þjónustu , “ segir hann . „ Í byrjun þurfti ég að leggja mikið á mig , bar út póst og vaskaði upp á veitingastöðum , til að safna fyrir verkfærum og slíku . Í janúar á þessu ári setti ég mitt eigið viðgerðafyrirtæki á laggirnar , Pahernik ehf. “ Heimaborg Jurij er Maribor , í norðausturhluta Slóveníu , upp við austurrísku landamærin . Borg sem er þekkt fyrir mikla fótboltahefð . Hún er svipuð að stærð og Reykjavík en landslagið er allt öðruvísi . „ Í Slóveníu er allt skógi vaxið . Hvert sem þú lítur eru tré . En Ísland hefur aðra náttúrufegurð upp á að bjóða . Vatnið er gott í Slóveníu , en ég verð að viðurkenna að það er betra hérna , “ segir hann og brosir . „ Ég kann líka mjög vel við íslenska sumarið og hina eilífu birtu . “ Slóvenía er þekkt fyrir ríka íþróttahefð , svo sem í handbolta , körfubolta og skíðum , enda alparíki . Sundknattleikur er þó íþróttin sem Jurij hefur ástríðu fyrir og hefur hann æft hana frá tólf ára aldri . Sundknattleikur er breskur að uppruna en er nú vinsælastur í Mið-Evrópu og á Balkanskaga , svo sem í Ungverjalandi , Serbíu , Króatíu og Svartfjallalandi . „ Þetta var fyrsta ástin , “ segir hann . „ Ég varð ástfanginn af sundknattleik . Að eignast vini , æfa og keppa saman , finna traustið . Þetta var sérstakt og er enn . “ Á Íslandi æfa á fjórða tug sundknattleik og Jurij hefur tekið að sér að þjálfa nýstofnað lið KR . Fyrir voru tvö starfandi lið , Ármann og Sundfélag Hafnarfjarðar . „ Hingað til hefur stefnan verið að reyna að fá fólk sem kann íþróttina fyrir að koma á æfingar , sem er flest innflytjendur , en mig langar til að kenna Íslendingum sjálfum að kynna sér íþróttina og mæta á æfingar . Þá myndast fótfesta og hefð , “ segir Jurij . „ Á aðeins tveimur mánuðum höfum við náð fjöldanum upp í níu iðkendur hjá KR . En ég vil fá fleiri inn og tel að þetta sé mjög heilsusamleg íþrótt . “ Sundknattleikur var fyrsta liðsíþróttin sem Íslendingar kepptu í á Ólympíuleikum . Fréttablaðið / Sigtryggur Ari Órannsakaður markaður Íslendingar eiga sér nokkuð sérstaka sögu í sundknattleik því þetta var fyrsta liðsíþróttin sem við kepptum í á Ólympíuleikum og í fyrsta skipti sem við kepptum sem fullvalda þjóð . Var það árið 1936 í Þriðja ríki Hitlers . Ellefu manns skipuðu liðið , auk fjögurra þjálfara og fararstjóra , en í því liði voru meðal annars sundkennarar , læknir , dómari , skókaupmaður og píanisti . Íslenska liðið fékk skell í öllum leikjunum þremur en fékk líka mikið hrós , enda sett saman í hvelli , æfingaaðstaða bágborin og einungis 115 þúsund sálir í landinu . Nú er öldin önnur , fólki hefur fjölgað , meiri peningum er varið til íþróttastarfsemi og sundlaugar í hverju sveitarfélagi . Engu að síður hefur lítið farið fyrir sundknattleik síðan 1936 . „ Sundknattleikur hvarf í marga áratugi af því að það voru engir til að dæma leiki hérna , “ segir Jurij . „ Í sundknattleik er mikil nánd á milli liðanna , rétt eins og í handbolta , og þegar enginn er að dæma leikina brjótast út leiðindi og slagsmál . Þá verður upplifunin neikvæð fyrir alla . “ Jurij segir að Ísland sé í raun tilvalið land fyrir sundknattleik þó að hefðin sé ekki til staðar . „ Ísland er hinn fullkomni órannsakaði markaður . Allir kunna að synda , frá smábörnum til gamalmenna og hér eru sundlaugar alls staðar . Kannski ekki keppnislaugar , en nýtast vel til að kenna þeim yngri í . Þetta er fullkomið . “ Aðspurður hvort sundknattleikur sé ekki krefjandi íþrótt , að troða marvaða og kljást við aðra án þess að snerta bakkann , segir Jurij það vissulega svo . „ Sumir segja að þetta sé erfiðasta íþrótt í heimi , en það ætti ekki að vera nein fyrirstaða . Íslendingum finnst skemmtilegt að fást við áskoranir , og eru hrifnir af hasarnum , “ segir hann og brosir . Jurij og félagar hans í sportinu eru metnaðarfullir og vongóðir um að íþróttin taki ærlega við sér á komandi árum . Nú þegar þrjú lið eru komin til sögunnar er hægt að hafa alvöru deildarkeppni og senda meistarana í Evrópukeppni . Þá sér Jurij einnig fyrir sér að hægt verði að koma landsliði á laggirnar í nálægri framtíð . Á Íslandi æfa á fjórða tug sundknattleik og Jurij hefur tekið að sér að þjálfa nýstofnað lið KR . Samkvæmt Hagstofunni eru 65 íbúar af slóvenskum uppruna á Íslandi og Jurij þekkir um 15 þeirra lítillega . Hann segist þó ekki umgangast þá mikið heldur frekar heimamenn . Hann ferðast heldur ekki mikið heim til Slóveníu . Mestur tími hans fer í vinnuna og íþróttina . „ Þegar ég á frítíma reyni ég að njóta lífsins . Hvíli mig , skemmti mér og fer í göngur út á land . Ég er mikill náttúruunnandi og landslagið hér er hreint ótrúlegt . “